作者:陳陶
標題:塗山懷古
內容:落拓書劍晚，清秋鷹正籠。塗山間來上，敬愛如登龍。覽古覺神王，翛然天地空。東南更何有，一醉先王風。惟昔放勳世，陰晦徹成洪。皇圖化魚鱉，天道漂無蹤。帝乃命舟楫，掇芳儒素中。高陳九州力，百道驅歸東。舊物複光明，洪爐再埏熔。經門不私子，足知天下公。亮曰那並生，唐虞禪華蟲。茲山朝萬國，一賦寰海同。十載有區宇，秋毫皆帝功。垂衣不驕德，子桀如何聾。握發聞禮賢，葺茅見卑宮。凡夫色難事，神聖安能恭。道隱三千年，遺芳播笙鏞。當時執圭處，佳氣仍童童。海嶼儼清廟，天人盛祇供。玄恩及花木，丹讖名崆峒。異代草澤臣，何由樹勳庸。堯階未曾識，誰信平生忠。恨不當際會，預為執鞭僮。勞歌下山去，懷德心無窮。